বঙ্গ বিজেপিতে ঝড়, আছড়ে পড়ছে অসন্তোষের ঢেউ

কলকাতা: পশ্চিমবঙ্গ বিজেপিতে (West Bengal BJP) যেন ঝড় চলছে। কেউ জেপি নাড্ডাকে (JP Nadda) মেল করে বলছেন, “শুভেন্দু, অমিতাভদের দল থেকে বের করে দিন।” দিব্যেন্দু, ভারতী ঘোষ সহ কেউ কেউ জগন্নাথ চট্টোপাধ্যায়ের (Jagannath Chatterjee) বিরুদ্ধে কেন্দ্রীয় নেতাদের কাছে অভিযোগ করছেন। কেউ আবার সোশাল মিডিয়ায় পোস্ট করে বলছেন, “আমরা তৃণমূলের বিরুদ্ধে লড়াই করছি না, নিজেরা লড়াই করছি।”

কলকাতা টিভিতে সাধারণ সম্পাদক জগন্নাথ চট্টোপাধ্যায়ের শুভেন্দু অধিকারীর (Suvendu Adhikari) ভাইকে নিয়ে পোস্ট খবর হতেই যেন নড়ে গিয়েছে গোটা দল। সোশাল মিডিয়াতে জগন্নাথের বিরুদ্ধে প্রতিবাদ আছড়ে পড়েছে। দিল্লির নির্দেশে পোস্ট তুলে নিলেও ঝড় থামছে না। কেউ কেউ জগন্নাথের স্ত্রী দেবপ্রিয়া ভট্টাচার্য চট্টোপাধ্যায় কীভাবে, কার সুপারিশে চাকরি পেয়েছেন তা নিয়ে প্রশ্ন তুলছেন। দেখে মনে হচ্ছে, এটা বিরোধী দল নয়, আপাতত নিজেরাই লড়ছে নিজেদের বিরুদ্ধে।

আরও পড়ুন: বিজেপির অন্দরেই ‘প্রতারণা’! বিস্ফোরক দাবি অভিজিৎ গঙ্গোপাধ্যায়ের

এর মধ্যে রাজ্য জুড়ে মণ্ডল সভাপতির নাম প্রকাশ হয়েছে। তারপর তা নিয়ে শুরু হয়েছে নতুন বিতর্ক‌। যোগ্যতা নয়, যে যত কাছের, তারাই হয়েছে মণ্ডল সভাপতি, এই অভিযোগে শুরু হয়েছে বিক্ষোভ। শাসকদল তৃণমূলের বিরুদ্ধে লড়াই নয়, বিরোধী দল এখন ব্যস্ত নিজেদের মধ্যেই লড়াই করতে। অথচ সামনে ২০২৬ বিধানসভা ভোট। দলের এই অবস্থায়য হতাশ গেরুয়া শিবিরের নিচুতলার কর্মীরা।